作者:楊太尉
標題:選冠子
內容:碧眼連車，黃頭間座，望斷故人何處。當時勝麗，舊日繁華，都變虜言胡語。萬里銜冤，幾年埋恨，仔細向誰分訴。對南風凝眸，眺神旌、觸目淚流如雨。今幸會，電掃雷驅，雲開霧斂，一旦青天重睹。桃林臥草，華嶽嘶風，行迓太平周武。洗盡腥羶巷陌。從此追歡，酒杯頻舉。任笙簫聲裡，花朝月夕，醉中歌舞。